Kristian Thulesen Dahl (DF), 2002-11-19:
Det er jo ikke unaturligt, når vi ikke hører noget som helst om, at der er et forslag til vedtagelse på vej, at vi så arbejder med et forslag til vedtagelse, som tager højde for, hvad det er for en forespørgsel, vi står med, og hvad den drejer sig om.
Og vi har faktisk været med til at fremsætte et forslag til vedtagelse, som vi synes er godt.
Det er ikke et afværgeforslag.
Det er simpelt hen et forslag, som vi synes er godt, og som tager højde for den tekst, som forespørgeren har bedt om må blive debatteret i dag, som jo altså netop også handler om hele billedet, og hvor hr. Aage Frandsen og nogle partier har taget en lillebitte del af hele debatten og sagt: Det laver vi forslag til vedtagelse på.
Så har vi så inkluderet i det forslag til vedtagelse, vi har været med til at stille, spørgsmålet omkring det her med vanskeligt stillede kommuner for at tilgodese dem.
De skal tilgodeses.
Så jeg mener sådan set, der er taget højde for det, som også hr. Aage Frandsen og andre står for her, i det forslag til vedtagelse, vi har været med til at fremsætte.
Og vi vil da ikke stemme for et forslag, vi selv har været med til at fremsætte, og så sige, at det så i øvrigt skulle have været et andet forslag, der burde have været vedtaget, for så ville vi jo ikke have fremsat det forslag.
Det siger da sig selv.
Så det har vi da fremsat, fordi vi synes, det er fornuftigt at gøre, og fordi vi synes, indholdet er godt.
Så har jeg som en service i en bemærkning henvist til det svar, vi har fået i Kommunaludvalget, fordi jeg faktisk synes, det er vigtigt at påpege, at regeringen har sagt, at den faktisk vil gøre noget fra den 1. januar 2004, og det er os meget magtpåliggende, at der sker noget fra den 1. januar 2004.
Det mener jeg ikke der er nogen grund til at skrive ind igen, når det fremgår tydeligt af det, regeringen allerede har sagt.
Så skal jeg sige til hr. Aage Frandsen omkring sygehusene: Vi kan jo ikke sætte nogle penge af til, hvad det koster at opretholde sygehusstrukturen, når vi ikke aner noget som helst om, hvad det vil koste.
Det er jo lige præcis det, den forhandling skal gå ud på mellem regeringen, amterne og Hovedstadens Sygehusfællesskab, og det er jo derfor, vi i vores beslutningsforslag bare har gjort det så enkelt og krystalklart som muligt.
Hvis det bliver vedtaget, hvad skal der så ske?
Så skal der forhandles, og så skal regeringen vende tilbage til Folketinget.
Færdig, slut.
Og så debatterer vi det, herunder også hvordan vi vil prioritere de offentlige midler, så vi sikrer den struktur, vi gerne vil have.
Så bliver jeg bare nødt til afslutningsvis at sige, for nu har det været nævnt nogle gange fra hr. Villy Søvndals side - nu ved jeg ikke, om han er gået, men det har interesseret ham meget, og ellers kan hr. Aage Frandsen tage det med videre - at der er tilgået mig oplysninger om personaleforbruget på ældreområdet, som er i dyb modstrid med det, hr. Villy Søvndal har stået heroppe og sagt i flere runder, nemlig at 31 pct. af kommunerne, der har svaret i denne her FOA-undersøgelse, der henvises til, rent faktisk siger, at de venter et stigende personaleforbrug på ældreområdet.
50 pct. venter uændret personaleforbrug, og 20 pct. venter et fald i antallet af ansatte.
Det vil sige, at der er flere kommuner, der mener, at de får stigninger, end det modsatte, og hovedparten eller halvdelen mener, at de får et uændret personaleforbrug.
Jeg synes, det igen sætter hr. Villy Søvndals oplysninger til Folketinget i et noget særligt lys, men jeg håber, at hr. Villy Søvndal på et senere tidspunkt genoptager sin deltagelse i debatten, så kan vi jo komme tilbage til de her tal også.